Subject: RE: Päring Arstiportaali sulgemise järel Tervise Infosüsteemi dokumentide edastamise korralduse kohta
From: Patrick Pihelgas - SOM <[email-masked]>
To: "[email-masked]" <[email-masked]>
Date: Fri, 24 Jul 2026 12:00:33 +0000

Tere, Ave!

Tänan pöördumise eest. Jõudsin teie pöördumiseni esmalt meedia kaudu, kuhu olen nüüd omalt poolt ka kommentaari andnud. Jagan teile kirjas sama vastust.

Mõistame igati hästi väikeste tervishoiuteenuse osutajate muret. Arstiportaal loodi omal ajal selleks, et aidata raviasutustel täita tervise infosüsteemi andmete edastamise kohustust ning paljude jaoks on see olnud oluline töövahend. Kahjuks ei vasta see lahendus enam tänastele infoturbe nõuetele, see on vananenud ning selle arendamiseks ja haldamiseks puudub meeskond. Inimeste terviseandmete kaitse on aga riigile ülioluline ja me ei saa lubada võimalikku andmeleket ega võtta siin mingeid riske. Riski maandamiseks on esimesed sekkumised tehtud ning TEHIK infoturbeosakond hoiab olukorral silma peal.
Praegu kasutab Arstiportaali viimase info kohaselt 352 kasutajat 112 asutusest, kellest 37 jaoks on see ainus töövahend. See tähendab, et Arstiportaali sulgemine puudutab vaid 4% registreeritud tervishoiuasutustest. Oleme ühendust võtnud asutustega, kellel Arstiportaal on ainus kasutatav tarkvara ning soovitanud aegsasti leida oma vajadustele sobiv alternatiiv.
Arstiportaal suletakse 30. novembril 2026, kuid oleme regulaarselt koos TEHIKU ja Tervisekassaga arutanud, kuidas toetada neid tervishoiuteenuse osutajaid, kellel puuduvad võimalused oma infosüsteemi arendamiseks või haldamiseks. Meie eesmärk on leida praktilised lahendused, et üleminek oleks võimalikult sujuv. Paralleelselt arendavad TEHIK ja Tervisekassa kolme keskset digilahendust – perearsti infosüsteemi, eKiirabi ja Tervisejuhtimise töölauda, mis loovad tulevikus Arstiportaalile kaasaegsed ja turvalised alternatiivid. Seni soovitame tervishoiuteenuse osutajatel valida oma vajadustele sobiv lahendus turul pakutavate tarkvarade seast.
Lisakommentaarina teile: TEHIK tõepoolest koondab kokku värskemat infot hetkel pakutavate tarkvarade osas. TEHIK kodulehelt<https://www.tehik.ee/tarkvara-meditsiiniasutustele> leiate ka varasema versiooni tarkvaradest, mis minu teadmiste kohaselt peaksid olema toimivad tarkvarad. Kindlasti ei ole väikesel raviasutusel oma tegevuseks vaja täisfunktsionaalset haiglainfosüsteemi. Turul on aga mitmeid pakkujaid, kelle fookus on väiketegijatel ja teenuse hind mõistlik. Konkreetset ettevõtet eelistamata soovitan ühendust võtta näiteks Medisoftiga MediWeb tarkvara osas, Connectediga eKliiniku osas, Medicloudiga nende tarkvara osas. Variante on hulganisti veel.
Loodan, et sellest infost on abi. Juhul kui tekib uuesti tasuta riiklik lahendus, teavitame sellest teenusepakkujaid.
Parimate soovidega

Patrick Pihelgas
digilahenduste poliitikajuht
[email-masked]

Sotsiaalministeerium
Suur-Ameerika 1
10122 Tallinn
www.sm.ee<https://www.sm.ee/>

From: [email-masked] <[email-masked]>
Sent: Tuesday, July 21, 2026 9:14 PM
To: Info - SOM <[email-masked]>
Subject: Päring Arstiportaali sulgemise järel Tervise Infosüsteemi dokumentide edastamise korralduse kohta

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Lugupeetud Sotsiaalministeerium

Pöördun Teie poole seoses Arstiportaali tegevuse lõpetamisega 2026. aasta lõpus.

Pöördusin esmalt TEHIKu poole, kust sain vastuse, et Arstiportaali ei asendata ning tervisedokumentide koostamiseks ja Tervise Infosüsteemi edastamiseks riiklikku alternatiivi hetkel ei ole. Samuti teavitati, et praegu alles kaardistatakse Eestis kasutusel olevaid tarkvaralahendusi.

Olen väikese erakliiniku tervishoiuteenuse osutaja. Väikese erakliinikuna ei vaja me terviklikku haiglainfosüsteemi, kuid peame täitma samu seadusest tulenevaid Tervise Infosüsteemi andmete edastamise kohustusi nagu suuremad tervishoiuteenuse osutajad. Seni võimaldas seda teha Arstiportaal.

Seetõttu soovin küsida:

Kas Sotsiaalministeerium on hinnanud Arstiportaali sulgemise mõju väikestele tervishoiuteenuse osutajatele?

Kuidas näeb ministeerium ette, et väikesed erakliinikud ja õenduspraktikad täidavad edaspidi Tervise Infosüsteemi dokumentide edastamise kohustust?

Kas on kavandamisel mõni riiklik või muu lihtsustatud lahendus või eeldatakse, et väikesed tervishoiuteenuse osutajad peavad selle kohustuse täitmiseks kasutusele võtma erasektori tarkvaralahendused?

Usun, et see küsimus puudutab paljusid väikeseid tervishoiuteenuse osutajaid, kellel puudub vajadus kasutada täismahus haiglainfosüsteemi, kuid kellel lasub seadusest tulenev kohustus edastada tervisedokumente Tervise Infosüsteemi.

Tänan Teid ette vastuse eest.

Lugupidamisega

Ave Tislar

Floris Ilukliinik